
                             MINISTRSTVO ZA KMETIJSTVO
            POBUDA ZA PREVERITEV 
                     IN POSODOBITEV
                       DPN SAVINJA
zaradi spremenjenih podnebnih razmer 
            in novih strokovnih spoznanj



NOV, REVIDIRAN DPN NAJ VKLJUČUJE:
· celovite rešitve za poplavno varnost od izvira do izliva reke Savinje ter njenih pritokov;
· več mokrih zadrževalnikov ter ukrepe za zadrževanje vode v prostoru, tudi za blaženje posledic suše;
· večje vključevanje sonaravnih rešitev – Nature-Based Solutions (NBS) – pri načrtovanju in izvedbi ukrepov
· ukrepe in strokovna priporočila, predstavljena v gradivu na sestanku na Ministrstvu za okolje in prostor dne 23. 9. 2026.


Spoštovani minister g. Janez Cigler Kralj,
spoštovana državna sekretarka ga. Mojca Erjavec in ekipa,
zahvaljujemo se vam za vaša prizadevanja za zagotavljanje preventivnih ukrepov proti suši ter za vaš odgovor št. 352-34/2005/109 z dne 17. 8. 2026 na naš poziv »Poziv za takojšnjo ustavitev postopkov DPN za poplavno varnost SSD«, ki smo vam ga poslali v imenu Združenja Ekoci.
V odgovoru ste navedli, da ste pripravljavcem oziroma načrtovalcem podali določene pripombe, vendar pri nadaljnjem načrtovanju niso bile upoštevane. Zato vas prosimo za prednostno obravnavo tematike.
POBUDA ZA POSODOBITEV DPN SAVINJA
zaradi spremenjenih podnebnih razmer in novih strokovnih spoznanj
Pobudo smo 23. 9. 2026 predstavili na sestanku pri državnem sekretarju Petru Lovšinu. Sestanka smo se udeležili Irena Rotar, Združenje Ekoci, dr. Jože Podgoršek, KGZS, Marko Repnik, župan Občine Prebold, in drugi sodelujoči.
Državni sekretar Peter Lovšin je razumel potrebo po celostni obravnavi tematike,  da pri prihodnjem upravljanju z vodami ne potrebujemo le rešitev za poplavno varnost ob morebitnih poplavah, temveč tudi učinkovito upravljanje z vodo v času suše.
To je zelo nazorno pokazalo že letošnje leto, ko je Savinja ponekod komaj še tekla, nekateri namakalni sistemi pa so bili zaradi pomanjkanja vode izklopljeni.
Menimo, da morajo zato prihodnje rešitve v okviru DPN Savinja poleg poplavne varnosti vključevati tudi celostno in dolgoročno upravljanje z vodami, saj samo ukrepi za primer poplav za prihodnje podnebne razmere ne bodo zadostovali.
Pomembno je povezati delo obeh ministrstev
Na sestanku je državni sekretar Peter Lovšin poudaril, da s stališči in odgovorom Ministrstva za kmetijstvo ter s prizadevanji za ohranitev kmetijske zemlje in več možnosti za akumulacijo vode za namakanje doslej niso bili seznanjeni. Predstavili smo mu vaš odgovor št. 352-34/2005/109 z dne 17. 8. 2026, ki ga prilagamo v priponki, vendar je državni sekretar Peter Lovšin povedal, da z vašimi stališči ni seznanjen. Državni sekretar je izrazil pripravljenost, da se v nadaljnjo obravnavo vključi tudi Ministrstvo za kmetijstvo, ter da se pri pripravi nadaljnjih rešitev upoštevajo tudi vaša stališča in konkretni predlogi.
Predlogi KGZS
Predsednik KGZS dr. Jože Podgoršek je poudaril, da ima KGZS že pripravljene konkretne predloge glede možnih lokacij za mokre zadrževalnike ter ukrepov za učinkovitejše upravljanje z vodo na kmetijah, tudi z manjšimi zadrževalniki vode.
Prosimo vas, da ga kontaktirate in skupaj preverite možnosti za uresničitev teh konkretnih rešitev, ki bi lahko pomembno prispevale k večji odpornosti kmetijstva na sušo in hkrati k zadrževanju vode v prostoru.
VODA JE NAŠE BOGASTVO
Voda bo v prihodnosti postajala vse dragocenejša. Zato jo moramo znati zadržati, ko je je preveč, jo ohraniti za čas suše ter jo ob poplavah varno in premišljeno usmerjati.
Pri načrtovanju prihodnjih rešitev je zato pomembno povezovati klasične gradbene ukrepe s sonaravnimi rešitvami – Nature-Based Solutions (NBS). Če na določenih področjih primanjkuje ustreznega strokovnega znanja ali izkušenj, vas prosimo, da se po potrebi vključijo tudi domači in mednarodni strokovnjaki z izkušnjami na področju celostnega upravljanja z vodami in Nature-Based Solutions.
Obnova naravnih elementov zadrževanja vode
Prosimo tudi, da se pri načrtovanju ukrepov upoštevajo možnosti za obnovo naravnih elementov v prostoru, ki so v preteklosti pomembno prispevali k zadrževanju vode, preprečevanju erozije in zmanjševanju tveganj zaradi plazov.Med njimi so zlasti: mejice, suhe struge in naravne depresije, mokrišča in močvirja, protivetrna zaščita, visokodebelni sadovnjaki in drugi krajinski elementi.
Takšni elementi lahko pomembno prispevajo k zadrževanju vode v prostoru, ohranjanju podtalnice ter zmanjševanju erozije in tveganja za plazove.
Prosimo, da se pri tem ukrepi uskladijo tudi z Agencijo za razvoj kmetijskih trgov in  razvoj podeželja  ter drugimi pristojnimi službami. Dosedanje njihove ukrepe  z vzpodbudami poznamo vendar menimo, da je potreben sistemski pristop in vizija prihodnjega  kmetijstva, ki bo vključevala takšno upravljanje pokrajine in kmetijstva ki bo omogočalo dolgoročno prehransko varnost in ohranjalo biodiverziteto
Poenostavitev postopkov za zadrževanje vode na kmetijah
Prosimo tudi za poenostavitev postopkov za zadrževanje in zbiranje vode na kmetijah oziroma zemljiščih, kjer je to mogoče in strokovno utemeljeno, s ciljem večje samooskrbe z vodo. Ob vse pogostejših in intenzivnejših padavinah zaradi vremenskih ujm pade na strehe kmetij in domačij velika količina vode. Del te vode bi bilo mogoče zadržati in uporabiti v sušnih obdobjih, med drugim z ustreznimi akumulacijami in drugimi sistemi za zbiranje deževnice.
PROSIMO, DA MINISTRSTVO ZA KMETIJSTVO PODPRE POBUDO
Prosimo vas, da o svojih stališčih in predlogih čim prej seznanite Ministrstvo za okolje in prostor ter podprete prizadevanja, da posodobljen DPN Savinja vključuje:
· celovite rešitve za poplavno varnost od izvira do izliva reke Savinje ter njenih pritokov;
· večje vključevanje sonaravnih rešitev – Nature-Based Solutions (NBS) – pri načrtovanju in izvedbi ukrepov;
· več mokrih zadrževalnikov ter ukrepe za zadrževanje vode v prostoru, tudi za blaženje posledic suše;
· ukrepe in strokovna priporočila, predstavljena v gradivu na sestanku na Ministrstvu za okolje in prostor dne 23. 9. 2026, ki vam ga pošiljamo v priponki.
Prepričani smo, da lahko s sodelovanjem stroke, pristojnih ministrstev, lokalnih skupnosti, prebivalcev, kmetov in drugih deležnikov skupaj poiščemo rešitve, ki bodo dolgoročno varovale ljudi, prostor, kmetijska zemljišča in vodne vire Savinjske doline.
Prosimo za nadaljnje sodelovanje
Prosimo vas, da čim prej:
1. kontaktirate Ministrstvo za okolje in prostor ter zastopate stališče ohranjanja kmetijskih zemljišč in potrebe po celostnem upravljanju z vodami v času suše in poplav na območju Savinje;
2. kontaktirate dr. Jožeta Podgorška, KGZS, da vam predstavi konkretne predloge in ukrepe za mokre zadrževalnike ter učinkovitejše upravljanje z vodo na kmetijah;
3. podprete prizadevanja za celostno posodobitev rešitev v okviru DPN Savinja, ki bodo upoštevale tako poplavno varnost kot tudi dolgoročno zadrževanje vode in potrebe kmetijstva.
Prosimo vas za odgovor na ta dopis in za informacijo o nadaljnjih korakih.
Za vaše dosedanje delo in pripravljenost na sodelovanje se vam zahvaljujemo.
S spoštovanjem,
Irena Rotar

